यह सही है कि हमें पाकिस्तान जैसा युद्धक देश नहीं बनना है, पर ऐसा हिंदुस्तान भी नहीं बनना है जिसकी सीमाओं को लाँघ कर कोई भी चला आए और हमारे क्षेत्र में वारदात करके चला जाए। हमारी सेना ने उन चार आतंकवादियों को दस मिनट में ही ढेर कर दिया था जिन्होंने उड़ी के फौजी कैंप पर आक्रमण किया था। लेकिन क्या इतना प्रत्याक्रमण पर्याप्त है? चूँकि यह इस तरह की पहली घटना नहीं थी, इसलिए सरकार से उम्मीद की जाती है कि वह रोज-रोज ऐसी घटनाएँ नहीं होने देगी और कोई दीर्घकालीन हल निकालेगी। इतनी बड़ी सेना क्यों है? जो जो हथियार हम जमा कर रहे हैं और महँगे दामों पर खरीद रहे हैं, वे किस दिन के लिए हैं? या तो भारतीय फौज को भंग कर दीजिए और मिसायल चलाने के बजाय वीणा बजाइए या धमाके के साथ बताइए कि पाकिस्तान जैसा पिद्दी देश हमें लगातार जोखिम में नहीं रख सकता।